Document ID: 32013D0769

DECIZIA DE PUNERE ÎN APLICARE A COMISIEI
din 11 decembrie 2013
de refuzare a cererii prezentate de Ungaria de a introduce, în contextul mecanismului de reacție rapidă, o măsură specială de derogare de la articolul 193 din Directiva 2006/112/CE a Consiliului privind sistemul comun al taxei pe valoarea adăugată
[notificată cu numărul C(2013) 9007]
(Numai textul în limba maghiară este autentic)
(2013/769/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 199b,
întrucât:
(1)
Prin notificarea înregistrată de Comisie la 27 noiembrie 2013, Ungaria a solicitat autorizarea de a introduce, în contextul mecanismului de reacție rapidă, o măsură specială de derogare de la articolul 193 din Directiva 2006/112/CE.
(2)
Conform respectivei notificări, autoritățile naționale au luat cunoștință de faptul că un număr de comercianți au comis o evaziune fiscală, prin neplata TVA către autoritățile fiscale competente.
(3)
Măsura solicitată constă în desemnarea ca persoană obligată la plata TVA nu a furnizorului, ci a persoanei căreia i se livrează mărfuri, în acest caz zahăr.
(4)
La 4 decembrie 2013, Comisia a informat statele membre că deține toate informațiile necesare pentru a evalua cererea.
(5)
Pe baza datelor detaliate privind frauda în acest sector, oferite de Ungaria, s-a constatat că exista deja o fraudă masivă în acest sector în 2011 și 2012.
(6)
Prin urmare, s-a stabilit că frauda identificată nu are un caracter neașteptat în sensul articolului 199b din Directiva 2006/112/CE.
(7)
Prin urmare, nu ar trebui să se acorde derogarea solicitată,
ADOPTĂ PREZENTA DECIZIE:
Articolul 1
Ungaria nu este autorizată să introducă, în contextul mecanismului de reacție rapidă, măsura specială de derogare de la articolul 193 din Directiva 2006/112/CE.
Articolul 2
Prezenta decizie se adresează Ungariei.
Adoptată la Bruxelles, 11 decembrie 2013.

Labels: 2
11
17
3
18